Unul dintre meciurile principale ale Galei Colosseum Tournament, de kickboxing, din data de 24 mai, de la Sala Sporturilor Olimpia, cel dintre Florin Ghiță și deținătorul centurii la categoria grea, Alin Nechita, a suferit modificări.
Din păcate, luni, 23 mai 2024, Alin Nechita a suferit o intervenție chirurgicală dificilă și, astfel, nu poate participa la Gala Colosseum Tournament 42.
„Nu ne dorim niciodată aceste postări și suntem alături de Alin Nechita. Campionul nostru a trecut , în urma unor dureri groaznice la stomac, printr-o operație dificilă. Totul este bine acum și îl așteptăm să se întoarcă mai puternic decât înainte.
Vom aduce alt adversar pentru Florin Ghiță, un fost campion Colosseum Tournament , cei doi luptând pentru centura interimară”, au anunțat organizatorii.
Contactat de Observatorul Prahovean, Florin Ghiță a confirmat informația potrivit căreia Alin Nechita nu va fi adversarul său în meciul de vineri seară. „Alin Nechita a fost operat de urgență. Adversarul mi-a fost schimbat. O să lupt cu Cosmin Ionescu…”, a confirmat campionul ploieștean.
Citește și: Povestea lui Florin Ghiță și a academiei sale de kickboxing din Ploiești: „Nu pot lua taxă copiilor amărâți sau copiilor care fac performanță”
„După o pauză de 16 ani, la vârsta de 50 de ani urc în ring să-mi demonstrez în primul rând mie că nu contează vârsta, vârsta este doar un număr. Să demonstrez elevilor mei că vârsta e doar un număr. Să demonstrez întregului popor român că sportul ne dă inimă de luptător”.
El ține să-i contrazică pe cei care susțin că luptele nu lasă copiii să învețe, să citească, cu alte cuvinte nu este potrivit pentru ei. „Acest sport (kickboxingul – n.r.) pe mine m-a educat. De când eram copil mic, de la 5-6 ani, mă băteam pe stradă, la școală… până la vârsta de 18 ani. În momentul în care am intrat pentru prima dată într-o sală de sport m-am disciplinat”, spune Florin Ghiță, proprietarul și antrenorul Florin Ghiță Academy.
Meciul lui Florin Ghiță din cadrul Galei Colosseum Tournament 42, va fi împotriva lui Cosmin Ionescu, un bucureștean în vârstă de 36 de ani, campion mondial Colosseum Tournament, în 2018, la categoria 86 kg.
Biletele pentru Gala Colosseum Tournament 42, din data de 24 mai 2024, de la Sala Sporturilor Olimpia din Ploiești, se pot achiziționa de la Cafeneaua Lui Caragiale, str Toma Caragiu, Ploiești, nr 11.